ЦIыху бжыгъэкIэкъым зэрызахъумэжыр
«Мордовия» (Саранск) — «Спартак-Налшык» (Налшык) — 1:0 (0:0). Саранск. «Старт» стадион. Жэпуэгъуэм и 30-м. ЦIыху 1200-рэ еплъащ.
Судьяхэр: Борисов (Самарэ), Дуденков, Мухтаров (тIури Петрозаводск щыщщ).
«Мордовия»: Чебану, Молодцов, Багаев, Сабитов (Кренделев, 62), Осипов, Лебедев, Астафьев (Алхазов, 68), Игнатович, Пазин (Дегтярёв, 59), Амбарцумян, Саркисов (Деобальд, 42).
«Спартак-Налшык»: Антипов, Мэкъуауэ, Соблыр, Дашаев, Мурачёв, Дроздов, Мухьэммэд (Марченкэ, 86), Каркаев (Семёнов, 84), Крамаренкэ (Войнов, 74), Ахъядов, Гугуев.
Топыр дигъэкIащ Дегтярёвым, 89-нэ дакъикъэм пенальтикIэ (1:0).
Дагъуэ къыхуащIащ: Сабитовым, Мухьэммэд, Крамаренкэ.
Джэгум къыхахуащ Мурачёвыр.
«Спартак-Налшыкымрэ» «Мордовия»-мрэ я зэпэщIэтыныгъэхэм сыт щыгъуи хэгъэрейхэр щытекIуэ хабзэщ. Ди жагъуэ зэрыхъунщи, апхуэдэу къыщыхъуащ вэсэмахуэ Саранск щызэхэта иужьрей зэIущIэми.
Мордовием и командэ нэхъыщхьэм премьер-лигэр мыгъэрей гъатхэм ибгынащ. Дыдейхэми хуэдэу, абы щыхэта илъэсхэм трагъэкIуэда мылъкур иджы яхуригъэкъужыркъым. Иужьрей мазэхэм я улахуэр къызэрырамытам къыхэкIыу, «Мордовия»-м и футболистхэм зыгъэсэныгъэхэр къызэтрагъэувыIат икIи «Спартак-Налшыкым» дэмыджэгунри Iуэхум хэлъащ. АрщхьэкIэ икIэщIыпIэкIэ ахъшэр къагъуэту щIыхуэр япшыныжа иужькIэ, зэIущIэр зэхэтащ.
Джэгум и япэ дакъикъэхэм щегъэжьауэ ди щIалэхэм наIуэ къащIащ зэрытемыгъэкIуэныгъэр я нэщэнэу Саранск къызэрыкIуар. Япэрауэ, ахэр занщIэу икIуэтащ, я гъуэр яхъумэжыныр япэ зэрырагъэщыр къагъэлъагъуэу икIи мыпIащIэурэт топыр зэрызэIэпахыр. ЕтIуанэрауэ, зэIущIэм и кIэухым ирихьэлIэу ди гъуащхьэхъумэхэм я бжыгъэр цIыхуихым нэсащ.
«Мордовия»-р апхуэдизу зыкъэзыгъэбыдахэм зэрапэлъэщ щыIэтэкъым. Абы и футболистхэм зэ закъуэщ бжыгъэр къызэIуахыфыну Iэмал щаIар. АрщхьэкIэ ди гъуащхьэтетым Iэзагъ лъагэ къигъэлъа- гъуэри, налшыкдэсхэм шынагъуэр ящхьэщигъэкIуэтащ.
Джэгур и кIэм нэблэгъэпат «Спартак-Налшыкыр» текIуэнымкIэ Мэкъуауэ Залым гугъэ щыдигъэщIам. Ар лъэщу зэуа топыр хэгъэрейхэм я гъуэм зы- мащIэкIэщ зэрыхуэмызар, я гъуащхьэхъумэхэм ящыщ зым техуэри.
АдэкIэ къэхъуар фIэщщIыгъуейщ. Зы очкор я Iэрылъхьэу къэзылъыта налшыкдэсхэм я гъуэм пенальти къеуэн хуейуэ судьям игъэуващ. «Мордо-вия»-м и ебгъэрыкIуэныгъэ мащIэхэм ящыщ зыр къыщигъэувыIэм, Мурачёвым фут-бол хабзэр къызэпиудащ. Къуаншагъэ зыбгъэдэлъыр джэгум къыхихури, судьям топыр метр пщыкIузым и деж щигъэтIылъащ.
ЗэIущIэм къызэрыхыхьэрэ куэд мыщIа Дегтярёвыр лъэщу икIи хуэзэу ди гъуэм къеуэри, бжыгъэр къызэIуихащ. 89-нэ дакъикъэр екIуэкIырт икIи Iуэхур пхуэгъэзэкIуэжынутэкъым. Арати, 0:1-уэ «Спартак-Налшыкыр» къыхагъэщIащ икIи турнир таблицэм аргуэру къыщекIуэтэхри, япэ дивизионым хагъэкIыну шынагъуэ зиIэ командэхэм яхыхьащ.
Зэхьэзэхуэм и пашэныгъэр щигъэбыдащ Мэзкуу и «Динамо»-м. Ярославль щыIэу ар щIыпIэ «Шинник»-м ефIэкIыфащ.
Мэзкуудэсхэм аргуэру къакIэрыхужащ «Тосно»-р. Хабаровск ар зэрымыщIэкIэ къыщыхагъэщIащ, джэгум къыщIагъуа дакъикъэхэр щиух дыдэм.
Иджы фыщыдгъэгъуэзэнщ япэ дивизионым иужьу щызэхэта зэIущIэхэм къарикIуа бжыгъэхэм. Мис ахэр: «СКА-Хабаровск» (Хабаровск) — «Тосно» (Ленинград область) — 1:0, «Тюмень» (Тюмень) — «Енисей» (Красноярск) — 2:3, «Сибирь» (Новосибирск) — «Луч-Энергия» (Владивосток) — 0:0, «Тамбов» (Тамбов) — «Нефтехимик» (Нижнекамск) — 0:0, «Шинник» (Ярославль) — «Динамо» (Мэзкуу) — 2:3, «Химки» (Химки) — «Спартак-2» (Мэзкуу) — 1:0, «Кубань» (Краснодар) — «Волгарь» (Астрахань) — 1:0, «Сокол» (Саратов) — «Балтика» (Калининград) — 1:0, «Факел» (Воронеж) — «Зенит-2» (Санкт-Петербург) — 1:0.
Урысей Федерацэм футболымкIэ и япэ дивизионым къыкIэлъыкIуэ джэгугъуэр щэкIуэгъуэм и 5-м щызэхэтынущ. «Спартак-Налшыкым» а махуэм къригъэблэгъэнущ зэхьэзэхуэм ещанэ увыпIэр щызыIыгъ Воронеж и «Факел»-р.
Жыласэ Заурбэч.
